KOMISIJOS REGLAMENTAS (EB) Nr. 1750/2004
2004 m. spalio 8 d.
keičiantis Reglamentą (EB) Nr. 1019/2002 dėl prekybos alyvuogių aliejumi standartų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo (1), ypač į jo 35 bis straipsnį,
kadangi:
(1)
Remiantis Komisijos reglamento (EB) Nr. 1019/2002 5 straipsnio c punktu (2), organoleptinių savybių ant etikečių nuorodos gali būti, tik jeigu jos pagrįstos tokių analizės metodų rezultatais, kokie numatyti 1991 m. liepos 11 d. Komisijos reglamente (EEB) Nr. 2568/91 dėl maišyto alyvuogių aliejaus ir maišyto alyvų išspaudų aliejaus savybių ir dėl atitinkamų analizės metodų (3).
(2)
Pagal Reglamento (EEB) Nr. 2568/91 2 straipsnio 1 dalies dešimtą įtrauką, organoleptinėms savybėms įvertinti taikomas to paties reglamento XII priede nurodytas metodas. Vartojami gali būti tik teigiami šiame priede išvardyti požymiai. Tačiau paaiškėjo, kad dėl labai nedidelio minėtame XII priede numatytų organoleptinių požymių skaičiaus, ūkio subjektams sudėtinga nurodyti organoleptines aliejų savybes ant etikečių.
(3)
Kadangi šiuo metu nėra sukurta tam tikrų organoleptinių savybių, suteikiančių didesnės vertės pirmo spaudimo alyvuogių aliejui, susijusių su skoniu, kvapu ar spalva, objektyvaus tikrinimo metodo, šie požymiai ant etikečių negali būti nurodomi. Be to, šiuo metu Reglamento (EEB) Nr. 2568/91 XII priede numatytų teigiamų organoleptinių požymių nepakanka norint tiksliai apibrėžti didelę pirmo spaudimo alyvuogių aliejų rūšių ir skonių įvairovę.
(4)
Kadangi tarptautinių organizacijų pradėti naujų organoleptinių vertinimo metodų, leisiančių išplėsti pirmo spaudimo alyvuogių aliejų teigiamų požymių gamą, tyrimai tebėra vykdomi ir gali užtrukti ilgiau negu buvo numatyta 2003 m., reikia nustatyti naują datą, suteiksiančią pakankamai laiko tokiems metodams sukurti. Todėl Reglamento (EB) Nr. 1019/2002 5 straipsnio c punkto taikymas turi būti dar kartą atidėtas vėlesniam laikui. 2006 m. liepos 1 d. yra data, nuo kurios pradedamas taikyti minėtas straipsnis ir kuri sutampa su 2006-2007 prekybos metų pradžia.
(5)
Todėl Reglamentas (EB) Nr. 1019/2002 turėtų būti atitinkamai iš dalies pakeistas.
(6)
Šiame reglamente numatytos priemonės atitinka Aliejaus ir riebalų valdymo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1019/2002 12 straipsnio 2 dalies trečia pastraipa pakeičiama taip:
„5 straipsnio c punktas taikomas nuo 2006 m. liepos 1 d.“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 8 d.